A BIZOTTSÁG JELENTÉSE AZ EURÓPAI PARLAMENTNEK, A TANÁCSNAK, AZ EURÓPAI GAZDASÁGI ÉS SZOCIÁLIS BIZOTTSÁGNAK ÉS A RÉGIÓK BIZOTTSÁGÁNAK a környezetben tartósan megmaradó szerves szennyező anyagokról szóló 850/2004/EK rendelet 8. cikkének (4) bekezdése szerinti első európai közösségi intézkedési terv felülvizsgálatáról és aktualizálásáról /* COM/2014/0306 final */





A BIZOTTSÁG JELENTÉSE AZ EURÓPAI PARLAMENTNEK, A TANÁCSNAK, AZ EURÓPAI GAZDASÁGI ÉS SZOCIÁLIS BIZOTTSÁGNAK ÉS A RÉGIÓK BIZOTTSÁGÁNAK a környezetben tartósan megmaradó szerves szennyező anyagokról szóló 850/2004/EK rendelet 8. cikkének (4) bekezdése szerinti első európai közösségi intézkedési terv felülvizsgálatáról és aktualizálásáról Bevezetés A környezetben tartósan megmaradó szerves szennyező anyagokról szóló 850/2004/EK rendelet[1] (a továbbiakban: rendelet) 2004 áprilisában került elfogadásra a Stockholmi Egyezmény[2] (a továbbiakban: Egyezmény) és a nagy távolságra jutó, országhatárokon átterjedő levegőszennyezésről szóló egyezményhez kapcsolódóan a környezetben tartósan megmaradó szerves szennyező anyagok tárgyában elfogadott jegyzőkönyv[3] (az ENSZ EGB jegyzőkönyve a környezetben tartósan megmaradó szerves szennyező anyagokról, a továbbiakban: ENSZ EGB-jegyzőkönyv) Európai Unión belüli végrehajtása érdekében. A rendelet 8. cikkének (4) bekezdése alapján 2007-ben megszületett az első európai közösségi intézkedési terv[4] (a továbbiakban: intézkedési terv). A dokumentum sorra vette a környezetben tartósan megmaradó szennyező anyagokkal kapcsolatban EU-szinten akkor meglévő rendelkezéseket, megjelölte a további szükséges uniós szintű intézkedéseket, és meghatározta a további intézkedések végrehajtásának tervét. A rendelet 8. cikkének (4) bekezdésével összhangban most megállapítottuk, hogy a szabályozási környezetben bekövetkezett változások miatt a következő okokból a intézkedési terv felülvizsgálatra és aktualizálásra szorul: az Egyezménybe és az ENSZ EGB-jegyzőkönyvbe újabb, a környezetben tartósan megmaradó szerves szennyező anyagokat vettek fel;[5] a területen műszaki fejlődés következett be, és változott a jogszabályi környezet; a rendelet alkalmazásáról elfogadott bizottsági jelentés (COM(2010) 514) több megállapítást is megfogalmazott. A felülvizsgált és aktualizált intézkedési terv az „Uniós intézkedési terv a környezetben tartósan megmaradó szerves szennyező anyagokról” címet viseli; a vele foglalkozó bizottsági szolgálati munkadokumentum[6] e jelentéshez csatolva olvasható. A csatolt bizottsági szolgálati munkadokumentum összefoglalása A dokumentum előszava áttekinti azt a nemzetközi jogi környezetet, amelybe a rendelet illeszkedik, és ennek keretében röviden ismerteti az ENSZ EGB-jegyzőkönyv és az Egyezmény tartalmát. A dokumentum első része bemutatja, hol tart az EU az ezen nemzetközi egyezményekben való tagságából fakadó kötelezettségeinek teljesítésében. Ismerteti a tárgykörben elfogadott uniós jogi aktusokat (köztük a környezetben tartósan megmaradó szerves szennyező anyagokról szóló rendeletet, a REACH rendeletet[7] és a vegyianyag-címkézési rendeletet[8]), valamint a végrehajtást támogató pénzügyi eszközöket. Annak érdekében, hogy a lehető legteljesebb képet adja, az első rész ezután átfogóan elemzi a környezetben tartósan megmaradó szerves szennyező anyagokat, és bemutatja gyártásukat, felhasználásukat, forgalmazásukat, meglévő készleteiket, valamint a hulladékáramokra gyakorolt szennyező hatásukat. A dokumentum második része egyenkénti mélyreható elemzésnek veti alá az Egyezményben foglalt kötelezettségek közül mindazokat, amelyek kihatnak arra, ahogyan az EU a környezetben tartósan megmaradó szerves szennyező anyagokat kezeli. Az elemzés alapján a Bizottság 26 olyan technikai intézkedést jelöl meg, amelynek révén az EU javíthatja az Egyezményből fakadó kötelezettségeinek teljesítését. [1] HL L 229., 2004.6.29., 5. o. [2] Stockholmi Egyezmény a környezetben tartósan megmaradó szerves szennyező anyagokról, 2001. május 22. [3] Az ENSZ Európai Gazdasági Bizottságának (ENSZ EGB) a nagy távolságra jutó, országhatárokon átterjedő levegőszennyezésről szóló 1979. évi egyezményhez kapcsolódóan elfogadott jegyzőkönyve a környezetben tartósan megmaradó szerves szennyező anyagokról. [4] SEC(2007) 341. [5] Uo., 3. o. [6] SWD(2014) 172. [7] 1907/2006/EK rendelet a vegyi anyagok regisztrálásáról, értékeléséről, engedélyezéséről és korlátozásáról (REACH). [8] 1272/2008/EK rendelet az anyagok és keverékek osztályozásáról, címkézéséről és csomagolásáról.